Iуащхьэмахуэ лъапэ зыплъыхьакIуэхэр къыщызэхуос
2017 — 2018 гъэхэм я бгы лыжэ лъэхъэнэр къызэрызэIуахым теухуауэ Iуащхьэмахуэ лъапэ махуэшхуэ къыщызэрагъэпэщащ. Спорт зэхьэзэхуэхэмкIэ, акъыл жан зэпеуэхэмкIэ, макъамэ джэгухэмкIэ гъэнщIауэ щыта «Дэ псом нэхърэ!» зыфIаща нэгузыужь программэм Азау хуейм щызэщIигъэуIуащ Европэмрэ Урысеймрэ я нэхъ бгы лъагэ дыдэм дэкIыну къэкIуа зыплъыхьакIуэхэмрэ щIыуэпс дахэм зыщызыгъэпсэхуну мурад зыщIахэмрэ. Ар къызэрагъэпэщащ «Кавказ Ищхъэрэм и курортхэр» АО-м, КъБР-м и Правительствэм, «Курорт Эльбрус» АО-м.
ГуфIэгъуэ зэхыхьэр къызэIуихащ КъБР-м курортхэмрэ туризмэмкIэ и министр ЩоджэнцIыкIу Мурат. Къызэхуэсахэм ар ехъуэхъуащ лъэхъэнэщIэр зэрызэхаубламкIэ икIи гукъинэж зыгъэпсэхугъуэ зэман яIэну зэригуапэр жиIащ. «Дызэкъуэтмэ, къалэн зыхуэдгъэувыжахэр зэдгъэхъулIэфынущ, курортыр едгъэфIэкIуэнущ икIи цIыху нэхъыбэ къетшэлIэнущ. Ди къалэн нэхъыщхьэр хьэщIэхэми бысымхэми тыншыгъуэрэ гукъыдэжрэ яIэнырщ», — къыхигъэщащ ЩоджэнцIыкIу Мурат.
«Курорт Эльбрус» АО-м и генеральнэ унафэщI Беккаев Хьисэ фIыщIэ яхуищIащ КъБР-м Курортхэмрэ туризмэмкIэ министерствэмрэ «Кавказ Ищхъэрэм и курортхэр» АО-мрэ купщIафIэу зэрызэдэлажьэм щхьэкIэ икIи гу лъаригъэтащ зыгъэпсэхупIэр илъэс хъурейм зэрылажьэм къыхэкIыу, гъэм и лъэхъэнэм емылъытауэ къызэIупх зэрыхъунур. «ПроектыщIэхэм, лъагъуэщIэхэм, лъэхъэнэщIэхэм дапэплъэнщ», — жиIащ Беккаевым.
«Iуащхьэмахуэ — щIыналъэм и хъугъуэфIыгъуэхэм ящыщ зыщ икIи пщIэшхуэщ ар нэхъыфIу къыщIалъытэр щIыуэпсым и мызакъуэу, атIэ абы щыпсэухэми я фIыщIэу зэрыщытыр: Урысейм щынэхъ лъагэ дыдэ Iуащхьэм щолажьэ ди къэралым щынэхъ лъагэ дыдэ кIапсэ гъуэгумрэ лыжэ къэжыхьыпIэмрэ. Си фIэщ мэхъу мыхэр иужьрей рекорду зэрыщымытыр, иджыри лъагъуэщIэхэмрэ кIапсэ гъуэгущIэхэмкIэ зыгъэпсэхуакIуэхэр зэригъэгуфIэнур», — къыхигъэщащ «Кавказ Ищхъэрэм и курортхэр» АО-м и генеральнэ унафэщIым и къуэдзэ Тапаев Рустам.
ГуфIэгъуэ махуэшхуэр къызэгъэпэщынымкIэ а махуэм гугъу зригъэхьащ «Фабрика развлечений» гупым. Пщэдджыжьым къыщыщIэдзауэ пщыхьэщхьэ пщIондэ абыхэм хьэщIэхэм я нэгу зрагъэужьащ. Зэхьэзэхуэхэм щытекIуахэр щIэбэнащ фэеплъ медалхэм, я цIэхэр «Эльбрус» курортым и «Ныбжьэгъу нэхъыфIхэм я рекорд тхылъым» иратхащ.
Концерт программэр ягъэхьэзыращ Къэбэрдей-Балъкъэрым и эстрадэм и артистхэм. Сыхьэтым щIигъукIэ хьэщIэхэмрэ зыгъэпсэхупIэм и лэжьакIуэхэмрэ я нэгу зрагъэужьащ Холомханов Къайсын, Хьэкъул Оксанэ, Гергокаевэ Хьэлимэт, Мамаевэ ФатIимэ, Мамбэт Дианэ, Чабдаровэ Алёнэ, ЩоджэнцIыкIу Аслъэн сымэ. Бзэ зэмылIэужьыгъуэхэмкIэ ягъэзэщIа уэрэдхэр еплъахэм хуабжьу ягу ирихьащ.
Махуэшхуэр зэхуащIыжащ «Эльбрус» курортым и къегъэлакIуэ-хэр бгы лыжэ джабэхэм къежэхынымкIэ.
Погребняк Ольгэ.
